Аймгийн ИТХ-ын Төлөөлөгчдийн 2016 оны

 09 сарын 23-ны өдрийн 06 дугаар

 тогтоолын хоёрдугаар хавсралт

ДУНДГОВЬ АЙМГИЙН ИРГЭДИЙН ТӨЛӨӨЛӨГЧДИЙН ХУРЛЫН

ХОРООДЫН АЖИЛЛАХ АЖЛЫН ЧИГЛЭЛ, ЭРХЛЭХ АСУУДАЛ

Нэг. Нийтлэг үндэслэл

1.1. Аймгийн Иргэдийн Төлөөлөгчдийн Хурлын хороодын үйл ажиллагаа нь хуулиар олгогдсон Хурлын эрх хэмжээний асуудал болон хариуцсан ажлынхаа чиглэлээрх иргэд, олон нийтийн санал бодлыг судлан аймаг орон нутгийн эдийн засаг, нийгмийн амьдралын олон талт асуудлыг хэлэлцэж шийдвэрлэх, санал дүгнэлт, зөвлөмж гаргах, биелэлтийг зохион байгуулан хянаж шалгах, мэдээлэх чиг үүргийг хэрэгжүүлж, аймгийн эдийн засаг, нийгмийн хөгжлийг түргэтгэхэд чиглэгдэнэ.

1.2. Хороод нь сард нэгээс доошгүй удаа хуралдах ба хуралдаанаар хэлэлцэх асуудалд санал дүгнэлт өгч ажиллана. Хороод нь хагас , бүтэн жилийн ажлын төлөвлөгөө , хяналт шалгалт хийх удирдамжаа аймгийн ИТХ-ын даргаар батлуулна. Шаардлагатай тохиолдолд мэргэжлийн байгууллага, ажилтнууд, иргэдийг өөрийн ажилдаа татан оролцуулж болно.

Ажлын төлөвлөгөөний болон хяналт шалгалтын гүйцэтгэлийг аймгийн ИТХ, Тэргүүлэгчдэд танилцуулан хэлэлцүүлж шийдвэр гаргуулах ба ажлын тайлан, мэдээллээ бичгээр Ажлын албанд ирүүлж байна.

 1.3.Хурлын төлөөлөгч нь бусад хороодын хуралд оролцож санал гаргах, үг хэлэх эрхтэйгээс гадна бусад хороодтой хамтран хяналт шалгалт хийж дүгнэлт гаргаж болно.

1.4. Харьяалсан асуудлын хүрээнд холбогдох газар, хэлтэс, албаны үйл ажиллагаатай танилцах, мэдээ, мэдээлэл гаргуулж авах, биелэлтийг хянан шалгах, зөвлөгөө өгөх, албан шаардлага тавих, удирдах ажилтныг урьж уулзах, тайланг нь сонсох, холбогдох албан тушаалтанд үүрэг даалгавар өгч биелэлтийг хангуулах ба шаардлагатай бол хууль тогтоомжийн дагуу эрх бүхий байгууллага, албан тушаалтанд тавьж шийдвэрлүүлэх, хариуцлага тооцуулах арга хэмжээ авч болно.

1.5. Хороод үйл ажиллагаандаа иргэдийг өргөнөөр оролцуулж, олон нийтийн санал хүсэлтийн дагуу асуудлыг судлах, хариуцсан ажлын хүрээнд багтах асуудал бүрт судалгаа дүгнэлттэй байж, ололт амжилтыг дэлгэрүүлэх, дутагдал бэрхшээлийг засч залруулах, асуудлыг тухай бүр мэдээлж шийдвэрлүүлэх арга хэмжээ авч ажиллана.

1.6. Хороод нь албан бичгийн хэвлэмэл хуудас хэрэглэх бөгөөд түүнд ИТХ-ын тамга дарна.

1.7. Хорооны дарга хороодын үйл ажиллагаанд идэвхтэй оролцсон Төлөөлөгчдийг урамшуулах саналаа Тэргүүлэгчдийн хуралд оруулна.

 1.8. Хорооны үйл ажиллагаанд ИТХ-ын Тэргүүлэгчдийн Ажлын албаны ажилтнууд туслах ба хорооны дарга, гишүүдийг мэдээллээр хангах, хорооны хурлын бэлтгэлийг хангах, зар хүргэх, хорооны үйл ажиллагаа, гаргасан шийдвэрийг олон нийтэд сурталчлах ажлыг зохион байгуулна.

1.9. Төрийн хууль тогтоомж, аймгийн ИТХ, Тэргүүлэгчдийн шийдвэр болон Хурал, Тэргүүлэгчдээс өгсөн үүрэг даалгаврыг хэрэгжүүлж биелэлтийг эргэн мэдээлж ажиллана.

**Хоёр. Хороодын эрхлэх асуудал, ажлын чиглэл**

**2.1. Төрийн бодлого, хууль зүйн хороо**

* Нутгийн өөрөө удирдах байгууллагыг бэхжүүлж төлөвшүүлэх, төлөөлөгчидтэй ажиллах
* Засаг захиргаа, нутаг дэвсгэрийн нэгж, түүний удирдлага зохион байгуулалт, үйл ажиллагаа
* Аймгийн ИТХ, Тэргүүлэгчдийн шийдвэрийн хэрэгжилт
* Аймаг, сумын Засаг даргын хөтөлбөрийн хэрэгжилт
* Төрийн байгууллагуудын үйл ажиллагаа
* Олон нийтийн санал бодол, санал асуулга, өргөдөл, гомдлын асуудал
* Иргэдийн эрх, эрх чөлөө, хууль ёсны ашиг сонирхлыг хамгаалах асуудал
* Гэмт хэрэгтэй тэмцэх, урьдчилан сэргийлэх ажил
* Шударга өрсөлдөөн, хэрэглэгчдийн эрх ашгийг хамгаалах асуудал
* Шашны байгууллагууд болон төрийн бус байгууллагуудын үйл ажиллагаа
* Гадаад харилцаа, хамтын ажиллагаа
* Авилгын талаарх хууль тогтоомжийн хэрэгжилт
* Аймаг, сумдын гамшгаас хамгаалах ажлын зохион байгуулалт, үр дүн

**2.2. Төсөв санхүү, эдийн засгийн хороо**

* Төсөв санхүү, татварын талаарх хууль тогтоомжийн хэрэгжилт
* Төсвийн байгууллагуудын санхүүгийн үйл ажиллагаа
* Улсын болон орон нутгийн төсөв, түүний гүйцэтгэл, хяналт
* Татварын орлого бүрдүүлэлт, төлөвлөлт
* Төсөв санхүүгийн чадавхийг дээшлүүлэх асуудал
* Орон нутгийн өмчийн ашиглалт, хадгалалт, хамгаалалт, удирдлага зохицуулалт
* Аймаг, сумдын хөгжлийн талаарх хөтөлбөр, эдийн засаг, нийгмийг хөгжүүлэх үндсэн чиглэлийн хэрэгжилт
* Орон нутгийн зарим татвар, төлбөр , хураамжийн зарцуулалт
* Орон нутгийн өмчит үйлдвэрийн газрын үйл ажиллагаа, үзүүлж буй үйлчилгээний чанар
* Сангийн / жижиг , дунд үйлдвэрийн сан, аймаг, сумын хөгжүүлэх сан, төсөл, хөтөлбөр, зээл, тусламжийн хөрөнгө / хөрөнгийн зарцуулалт
* Худалдан авах ажиллагаа, түүний явц, үр дүн, захиалагч, гүйцэтгэгч байгууллагын ажилд хяналт тавих, үр нөлөөг сайжруулах
* Статистикийн үйл ажиллагааны зохицуулалт

**2.3. Хөрөнгө оруулалт, хот байгуулалт,байгаль орчин, хөдөө аж ахуй ,**

**хөгжлийн бодлогын хороо**

* Аймгийн хөгжлийн чиг хандлагыг тодорхойлох
* Аймаг, сумдын хөгжлийн асуудлаарх хөтөлбөр, чиглэлийн хэрэгжилт
* Халаалт, зам , тээвэр, шуудан, харилцаа холбооны үйл ажиллагаа
* Хотын тохижилт ,соёлжилт , бүтээн байгуулалтын ажилд хяналт тавих
* Газрын харилцаа, барилга, хот байгуулалтын ажлын зохион байгуулт
* Жижиг , дунд үйлдвэрлэлийг дэмжих, зээл олголтын явц, үр дүн, хөрөнгө оруулалтын зарцуулалт
* Газар зохион байгуулалт, газар эзэмшүүлэх, өмчлүүлэх ажлын явцад хяналт тавих
* Хүнс, хөдөө аж ахуйн бүтээгдэхүүний хяналт, аюулгүй байдал
* Мал аж ахуйн бодлого зохицуулалт, мал сүргийг өсгөх, эрүүлжүүлэх, халдварт өвчинтэй тэмцэх, урьдчилан сэргийлэх, мал үржлийн ажилд шинэ дэвшилтэт арга нэвтрүүлэн сүргийн бүтцийг сайжруулах зорилтын хэрэгжилт
* Ашигт малтмалын хайгуулын болон ашиглалтын байдал, түүний нөхөн сэргээлт, байгаль орчны бодлого, хөрөнгө оруулалтын зарцуулалт, үйл ажиллагаа
* Усны бодлого, агаар, усны бохирдол, орчны эрүүл ахуйн асуудал
* Хог хаягдал, дахин боловсруулалт
* Байгаль орчныг хамгаалах, ногоон байгууламжийг нэмэгдүүлж хамгаалах, арчлах, цөлжилт элсний нүүдэл. хөрсний эвдрэл. тоосжилтыг сааруулах ажлын хяналт
* Аялал жуулчлалын асуудал

**2.4. Хүний хөгжил, хөдөлмөр эрхлэлт, нийгмийн бодлогын хороо**

* Эрүүл мэнд, боловсрол, соёл, нийгмийн халамж, хамгаалал, даатгалын байгууллагуудын удирдлага, зохион байгуулалт, үйлчилгээний чанар, үйл ажиллагаа
* Хүн ам зүйн бодлого
* Хүн амд үзүүлэх эрүүл мэндийн үйлчилгээ
* Боловсрол,соёл, урлаг, спорт, нийтийн биеийн тамирын асуудал
* Хөдөлмөр эрхлэлтийг нэмэгдүүлэх, ажилгүйдэл , ядуурлыг бууруулах
* Нийгмийн халамжийн үйлчилгээний хүртээмж, санхүүжилтийн зарцуулалт
* Нийгэм, хөдөлмөр хамгаалалын бодлого
* Түүх соёл, оюуны өвийг хамгаалах, сэргээх бодлого
* Сургалтын чанар, багшлах боловсон хүчний мэдлэг, хандлага